**Službene novine Federacije BiH, broj 19/22**

Na temelju članka 19. stavak (1) Zakona o Vladi Federacije Bosne i Hercegovine ("Službene novine Federacije BiH", br. 1/94, 8/95, 58/02, 19/03, 2/06 i 8/06), a u svezi s člankom 252. stavak (3) Zakona o gospodarskim društvima ("Službene novine Federacije BiH", br. 81/15 i 75/21) i članka 11. alineja 5. Zakona o gospodarskim komorama u Federaciji Bosne i Hercegovine ("Službene novine Federacije BiH", br. 35/98 i 34/03), Vlada Federacije Bosne i Hercegovine, na 301. sjednici održanoj 03.02.2022. godine i 307. sjednici, održanoj 10.03.2022. godine, donosi

**UREDBU**  
  
**O IZMJENAMA I DOPUNAMA UREDBE O USAVRŠAVANJU PREDSJEDNIKA I ČLANOVA NADZORNIH ODBORA I UPRAVA GOSPODARSKIH DRUŠTAVA SA SUDJELOVANJEM DRŽAVNOG KAPITALA**

**Članak 1.**

U Uredbi o usavršavanju predsjednika i članova nadzornih odbora i uprava gospodarskih društava sa sudjelovanjem državnog kapitala ("Službene novine Federacije BiH", br. 71/09, 33/10, 23/11, 83/11, 2/13, 80/13, 48/15, 60/16 i 88/17), u članku 2. stavak (1) riječi: "ovlaštene osobe Vlade Federacije Bosne i Hercegovine" zamjenjuju se riječima: "federalnog ministra energije, rudarstva i industrije", a u stavku (2) riječi: "ovlaštena osoba Vlade Federacije Bosne i Hercegovine" zamjenjuju se riječima: "federalni ministar energije, rudarstva i industrije".

**Članak 2.**

Članak 3. mijenja se i glasi:  
  
"Članak 3.  
  
Predsjednici i članovi nadzornih odbora i članovi uprava gospodarskih društava sa sudjelovanjem državnog kapitala i predsjednici i članovi nadzornih odbora gospodarskih društava u kojima sudjelovanje državnog kapitala nije većinsko, a koji su u nadzorni odbor kandidovani ispred državnog kapitala, dužni su proći stručno usavršavanje koje organizira Gospodarska-Privredna komora Federacije Bosne i Hercegovine sukladno članku 2. stavak (1) ove uredbe i posjedovati certifikat o završenom usavršavanju iz članka 7. stavak (2) ove uredbe.  
  
Nadležni organ prilikom utvrđivanja standarda i kriterija za popunu upražnjenih pozicija iz stavka (1) ovog članka, koji se objavljuju u javnom natječaju sukladno čl. 7. i 8. Zakona o ministarskim, vladinim i drugim imenovanjima Federacije Bosne i Hercegovine ("Službene novine Federacije BiH", br. 12/03, 34/03 i 65/13), dužni su kao poseban uvjet predvidjeti završeno usavršavanje iz stavka (1) ovog članka.  
  
Članovi organa upravljanja iz stavka (1) ovog članka čiji mandat je u tijeku, uključujući i vršitelje dužnosti članova uprava gospodarskih društava sa većinskim sudjelovanjem državnog kapitala i kandidati koji se prijavljuju na javni natječaj iz stavka (2) ovog članka, a koji ne posjeduju certifikat, mogu se izjavom ovjerenom kod nadležnog organa obvezati da će u roku od šest mjeseci proći stručno usavršavanje iz stavka (1) ovog članka i steći certifikat o završenom usavršavanju, odnosno dostaviti važeće uvjerenje o statusu kandidata u postupku usavršavanja iz članka 7a. ove uredbe.  
  
Članovi organa upravljanja iz stavka (1) ovog članka čiji mandat je u tijeku, uključujući i vršitelje dužnosti članova uprava gospodarskih društava sa većinskim sudjelovanjem državnog kapitala, ukoliko ne završe usavršavanje u roku iz stavka (3) ovog članka, dužni su podnijeti ostavku na dužnost koju obavljaju, a u protivnom, nadležni organ koji u tom gospodarskom društvu vrši ovlasti temeljem sudjelovanja državnog kapitala dužan je pokrenuti postupak za razrješenje sa dužnosti.  
  
Usavršavanju može pristupiti i svaka druga osoba koja ispunjava uvjete iz članka 248. Zakona o gospodarskim društvima ("Službene novine Federacije BiH", br. 81/15 i 75/21)."

**Članak 3.**

U članku 5. iza stavka (2) dodaje se novi stavak (3) koji glasi:  
  
"Uz suglasnost federalnog ministra energije, rudarstva i industrije, predavanja u sklopu usavršavanja mogu se realizirati online, uz korištenje odgovarajuće platforme za online nastavu, ako to nalažu epidemiološke ili druge mjere zaštite."

**Članak 4.**

U članku 6. stavak (1) riječ "Visinu" zamjenjuje se riječju "Visina", a riječi: "odlukom predsjednik Gospodarske-Privredne komore Federacije Bosne i Hercegovine" zamjenjuju se riječima: "se Programom usavršavanja iz članka 7. stavak (8) ove uredbe."  
  
U stavku (2) riječi: "iz stavka 1. ovog članka" zamjenjuju se riječima: "predsjednika Gospodarske-Privredne komore Federacije Bosne i Hercegovine, koju donosi na temelju Programa usavršavanja,".

**Članak 5.**

U članku 7. stavak (2) iza riječi "usavršavanju" dodaju se riječi: "i duplikat certifikata", a riječi: "ovlaštena osoba Vlade Federacije Bosne i Hercegovine" zamjenjuju se riječima: "federalni ministar energije, rudarstva i industrije".  
  
Stavak (3) briše se.  
  
Iza stavka (2) dodaju se novi st. (3), (4), (5) i (6) koji glase:  
  
"Gospodarska-Privredna komora Federacije Bosne i Hercegovine, na zahtjev polaznika usavršavanja, može izdati duplikat certifikata o završenom usavršavanju.  
  
Podnosilac zahtjeva iz stavka (1) ovog članka dužan je uz zahtjev priložiti dokaz o uplati naknade za izdavanje duplikata certifikata i potvrdu da je originalni certifikat o završenom usavršavanju oglašen nevažećim u službenom glasilu.  
  
Rok za izdavanje duplikata certifikata je 30 dana od dana prijema zahtjeva.  
  
Predsjednik Gospodarske-Privredne komore Federacije Bosne i Hercegovine odlukom utvrđuje iznos naknade za izdavanje duplikata certifikata."  
  
U stavku (4) koji postaje stavak (7) na kraju rečenice točka se zamjenjuje zarezom i dodaju se riječi: "kojim se pored organizacijskih i proceduralnih pitanja uređuje i obveznost kontinuirane edukacije certificiranih polaznika usavršavanja."

**Članak 6.**

Iza članka 7. dodaje se novi članak 7a. koji glasi:  
  
"Članak 7a  
  
Gospodarska-Privredna komora Federacije Bosne i Hercegovine, na zahtjev kandidata, izdaje potvrde u svezi statusa kandidata u postupku usavršavanja, uključujući:  
  
- uvjerenje o podnesenoj prijavi za usavršavanje, čiji je rok važenja najviše 90 dana,  
  
- uvjerenje o učešću u ciklusu usavršavanja, čiji je rok važenja najviše 90 dana, i  
  
- uvjerenje o završenom usavršavanju, koje mijenja certifikat o završenom usavršavanju do njegovog izdavanja, a čiji je rok važenja najviše 30 dana."

**Članak 7.**

Članak 9. briše se.

**Članak 8.**

Ova uredba stupa na snagu narednog dana od dana objave u "Službenim novinama Federacije BiH".

V. broj 309/2022  
10. ožujka 2022. godine  
Sarajevo

Premijer  
**Fadil Novalić**, v. r.